  Руслан Нуриахметов Майя Бывальцева Йӧвылэсултон пыласьконъёс понна Иж тыметын кык люкемъёс лэсьтозы. Отчы 18-тӥ толшоре нуназе бере но 19-тӥ толшоре ӝытозь пыраны луоз, собере соосты ворсалозы. Со сярысь Ижкар администрацилэн пресс-службаез ивортӥз. Люкмесъёсты спасательёслэн центрзылэн юртэз азьын (Береговой ульча, 1б) но «Экстрим» центр вӧзын (Южной набережной, 1) усьтозы. Пыласькон интыосын дӥсез воштон понна шунтӥськись палаткаос пуктозы, спасательёс но эмчиос ужалозы. Палаткаосы огдыре 10-лэсь трос адямиез уз лэзе. Коронавирусъя сюбегатонъёсын валче, тымет доры киросэн вамыштон уз луы Пыласькыны малпасьёслэн дӥсьсы но дкутчанзы капчиен но ӝог кыльымон но дӥсямон луыны кулэ, умойгес – бирдытэк но шнурокъёстэк. Со сяна, пыд улэ вальыны пичи ковер басьтоно, вуысь потэм бере ик йыре изьы пононо. Вуэ пыремлэсь азьвыл кӧня ке минут бызьылыны, тэтчаны, киосын шонаны кулэ, со мугорез шунтыны юрттоз. Люкмесэ пырон азьын аракы юыны уг яра, соку вуысь потэм бере золгес кынмоно. Зымылэм бере чай шунтоз. Люкмесэ огнын пырыны уг яра – тӥледлы юрттэт кулэ луыны быгатоз. Тодэ вайытом, кылем арын 19-тӥ толшоре потон уе Удмуртиын 6 сюрс 500 пала адями пыласькиз. Тегъёс: Ижкар тымет праздникъёс Удмуртия  